Yaponiyada hukm surayotgan jazirama tufayli 420 kishi shifoxonalarga yotqizildi, deb xabar qilmoqda Kiodo agentligi o‘z hisoblariga asoslangan holda. 2 iyul kuni Kanadzava va Toyama prefekturalarida havo harorati 37 darajagacha ko‘tarilgan, Fukuida – 36, Mieda – 35,9, Kioto prefekturasida – 35,5 darajani tashkil etgan. 929 meteorologiya nazorat punktidan 446tasida harorat 30 darajadan oshgan, 31-tasida 35 darajadan yuqori raqam qayd etilgan. Yaponiya poytaxtida esa havo harorati 31 darajani tashkil etgan. Sinoptiklarning ma’lumotlariga ko‘ra, havo harorati 3 iyul kuni ham pasaymaydi. Tokio, Kioto, Saytama, Nagoya kabi shaharlarda harorat 33 darajagacha ko‘tarilishi aytilmoqda.